थिग बिदिनो कर’नानि नैथि दोहौआ थारला होबथा जायै समावनो फिन थामथि दोहौया हादराव गिलु-बालु थासारि लाबोगोन होननानै खौरां फोसावसोनाय नुनो मोननाय जादों। बेखौ नोजोर लाखिनानै निटि आयगा मिरु सोरखारखौ थासारिनि थाखाय साखा-फारा थाखानो बोसोन होदों। खौरां मोननाय बादिब्ला निटि आयगनि सोद्रोमा डा: भिके पाला थांनाय दानाव मिरु सोरखारनो बे बोसोनखौ होदों। कर’नानि सनदेरनायखौ होबथानो थाखाय बियो सोरखारनो होनाय बोसोनाव बुंनाय जादोंदि इयुनाव कर’नाजों सनदेर जानाय साफ्रोम 100 सुबुंनि 23 साखौ देहाफाहामसालियाव दोननो हानाय बादि साखा-फारा जानांगोन। फोरमाय बावनाय बादिब्ला निटि आयगा थांनाय बोसोरनि सेप्टेम्बराव नैथि दोहौखौ लानानै साननायनिख्रुइ सनदेर जानाय सुबुं अनजिमाया गोबां जादोंमोन। दा आयगा साननाय बादिब्ला साफ्रोम 100 सुबुंफोरनि गेजेराव सा 20 बेरामिफोरखौ देहाफाहामसालियाव दोननायनि बाथ्रा दंमोन। बे बोसोरनि एप्रिल-मे’ दानाव जानाय सनदेरनायखौ नायनानै आयगा सोरखारनो बे बोसोनखौ होदों। थांनाय 1 जुनाव नैथि दोहौआ गोजौ महर लादोंमोन। बै सानखालि गासै हादरावनो सनदेर जानाय गासै सुबुंनि अनजिमाया 18 लाखसो आरो बिनि गेजेराव गं 10 हादरसायाव 21.74% सुबुंफोरखौ देहाफाहामसालियाव दोननो गोनां जादोंमोन। बिनिनो 2.2% सुबुंफोरखौ आइसिइउआव दोननो गोनां जादोंमोन। आयगनि बादिब्ला हादराव बिनिख्रुइ गाज्रिसिन थासारिनि थाखाय साखा -फारा थानायनि गोनांथि दं। फैगौ सेप्टेम्बरनिफ्राय भारत हादराव कर’ना सनदेरनायनि थामथि दोहौआ जागायनो हागौखौ आयगा इसारा होदों। थामथि दोहौआ गोबां गिख्रंथाव महर लानो हागौ होननानैबो निटि आयगा सांग्रांथि खालामनानै होखाबाय। आयगनि बादिब्ला थामथि दोहौनि समाव हादराव सानफ्रोमबो 4-5 लाख सुबुंफोरा सनदेर जानो हागौ। आयगा फैगोन दाननि गेजेराव हादराव नै लाख आइसिइउ बिसना थागथियारि खालामनानै लाखिनो बोसोन होदों। डा: पाला सोरखारनो होनाय बोसोन बादियै आइसिइउआव भेन्टिलेटरनि राहा थानाय 1.2 लाख बिसना, आइसिइउ बायजोयाव स्नि लाख बिसनाब्लाबो बा लाख अक्सिजेन जगायनाय राहा थाथारनांगोन होननानै बोसोन होदों आयगा लोगोसे जि लाख कभिड आइस’लेसन बिसनाखौ थागथियारि खालामनानै लाखिनांगोन होननानैबो बुंदों। बिदिखौ मिथिनानैबो दा सुबुंफोरखौ हाथाय-बाजाराव ओंखार लांब्ला खुगायाव मास्क गाननायखौ नुनो मोना। बिनिखायनो दानिफ्रायनो जों गासैबो सांग्रां जायोब्ला कर’नानि थामथि दोहौनिफ्राय रैखा मोनगोन होननानै मिजिंथिनो हायो।